Durazo Durrësi 2010 Durazo ła xe na sità de ł'Albania, ła piasé vecia del Paexe e, dopo ła cavedal Tirana, ła pì inportante. Ła se cata sora na penixoła, el xe cavołogo de ła prefetura omonima e del distreto omonimo. Ła so orixine ła risałe ała cołonia de Corcira e Corinto: Epidamno. Epidamno ła gera na cołonia fondada co ła partecipasion de Corinto e de Corcira intel VII secoło AC sul łogo de ł'atual Durazo . I scontri interni avegnui tra democrateghi e oligarcheghi drento ła polis, i ga portà a ł'exiłio dei secondi; questi, parò, i ga asedià ła polis tanto che i democrateghi i ga dovesto domandar socorso prima a Corcira, quindi a Corinto. Ła prima ła ga rifiutà, ła seconda, invese, ła xe vegnua in juto dei democrateghi de Epidamno: sto gesto el ga causà on scontro tra łe do sità , che el xe sta el scumisio de ła Guerra del Pełoponexo, tra Atene e Sparta. Ła sità ła ga subìo, intel corso del tempo, diverse dominasion: ła sità ła xe sta tolta ai Bizantini dai Normanni intel 1185, quindi a xe rivà i Venesiani che, de ritorno dała IV crociata, i ga ciapà Durazo intel 1205.